b'\n_START_ARTICLE_\nMega (prekybos centras)\n_START_SECTION_\nAkvariumas\n_START_PARAGRAPH_\nPrekybos centre \xe2\x80\x9eMega\xe2\x80\x9c esantis akvariumas buvo did\xc5\xbeiausias Europos prekybos centruose \xc4\xafrengtas akvariumas (2005\xc2\xa0m. duomenimis)._NEWLINE_Lietuvos rekord\xc5\xb3 knygoje \xc5\xa1is akvariumas pripa\xc5\xbeintas auk\xc5\xa1\xc4\x8diausiu akvariumu Lietuvoje bei patenka \xc4\xaf auk\xc5\xa1\xc4\x8diausi\xc5\xb3 akvarium\xc5\xb3 pasaulyje de\xc5\xa1imtuk\xc4\x85._NEWLINE_Akvariumas yra 10\xc2\xa0m auk\xc5\xa1\xc4\x8dio ir 4\xc2\xa0m plo\xc4\x8dio; jo gylis 11\xc2\xa0m, vandens talpa\xc2\xa0\xe2\x80\x93 170 t\xc5\xabkst. litr\xc5\xb3._NEWLINE_Akvariumo statyba truko 3 m\xc4\x97nesius. J\xc4\x85 vykd\xc4\x97 JAV, Australijos, Piet\xc5\xb3 Afrikos ir Lietuvos specialistai. Akvariumo sienoms, kuri\xc5\xb3 storis vietomis siekia net 30\xc2\xa0cm, panaudota apie 90 ton\xc5\xb3 akrilo plok\xc5\xa1t\xc4\x97s, o laikan\xc4\x8dioji metalin\xc4\x97 konstrukcija pagaminta i\xc5\xa1 20 ton\xc5\xb3 ner\xc5\xabdijan\xc4\x8dio plieno. 2018 m. pabaigoje akvariumas rekonstruotas ir atnaujintas._NEWLINE_Akvariume palaikoma vidutin\xc4\x97 20 laipsni\xc5\xb3 \xc5\xa1ilumos vandens temperat\xc5\xabra. Vanduo cirkuliuoja 90 l/s grei\xc4\x8diu, jame i\xc5\xa1tirpinta daugiau kaip 10 ton\xc5\xb3 druskos. Vandens kokyb\xc4\x97 ir temperat\xc5\xabra palaikoma kompiuterin\xc4\x97mis sistemomis. Be to, akvariumo technin\xc4\x97se patalpose \xc4\xafrengta karantino sistema, kuri naudojama nauj\xc5\xb3 \xc5\xbeuv\xc5\xb3 aklimatizacijai ir susirgusi\xc5\xb3 gydymui._NEWLINE_I\xc5\xa1 viso PLC \xe2\x80\x9eMega\xe2\x80\x9c akvariume gyvena daugiau nei 800 tropikini\xc5\xb3 \xc5\xbeuv\xc5\xb3, priklausan\xc4\x8di\xc5\xb3 30 r\xc5\xab\xc5\xa1i\xc5\xb3, kilusi\xc5\xb3 i\xc5\xa1 Atlanto, Indijos ir Ramiojo vandenyn\xc5\xb3, Raudonosios, Vidur\xc5\xbeemio, Karib\xc5\xb3 j\xc5\xabr\xc5\xb3. Akvariume \xc4\xafrengti koralai atve\xc5\xbeti i\xc5\xa1 Piet\xc5\xb3 Afrikos Respublikos. Jame gyvena ir penki i\xc5\xa1 Karib\xc5\xb3 j\xc5\xabros atve\xc5\xbeti rykliai, galintys u\xc5\xbeaugti iki 2\xc2\xa0m ilgio._NEWLINE_Viso akvariumo statyba ir \xc4\xafrengimas kainavo 12 mln. lit\xc5\xb3.'